КъБР-м и Iэтащхьэм иригъэкIуэкIа зэIущIэм щыхэплъащ къэрал экзамен зэгуэтхэр къеIыхыным
КIуэкIуэ Юрий дыгъуасэ КъБР-м и Правительст-вэм и Унэм щригъэкIуэкIащ 2017 гъэм къэрал экзамен зэгуэтхэр къызэрыIахынум зыхуэгъэхьэзырынымрэ ахэр егъэкIуэкIынымрэ пыщIа Iуэхухэм.
ЗэIущIэм кърихьэлIащ КъБР-м и премьер-министр Мусуков А. ТI., КъБР-м и прокурор Жариков О. О., КъБР-м Экономикэ, жылагъуэ шынагъуэншагъэмкIэ и советым и Секретарь Тату Къ. Б., КъБР-м и Правительствэм и УнафэщIым и къуэдзэ — КъБР-м егъэджэныгъэмкIэ, щIэныгъэмкIэ, щIалэгъуалэм я IуэхухэмкIэ и министр Емуз Н. Гъу., КъБР-м узыншагъэр хъумэнымкIэ и министр Расторгуевэ С. А., къэрал кIуэцI IуэхухэмкIэ министру КъБР-м щыIэм и къуэдзэ Мамхэгъ Н. М., УФ-м и МЧС-м и Управленэ нэхъыщхьэу КъБР-м щыIэм и унафэщIым и къалэнхэр зыгъэзащIэ Хьэжыкъарэ М. Хь., Налшык къалэ округым и щIыналъэ администрацэм и Iэтащхьэ Алэкъей А. М. сымэ.
«Ягъэува мардэхэм ткIийуэ тету къэрал экзамен зэгуэтхэр къызэгъэпэщынымрэ егъэкIуэкIынымкIэ лэжьыгъэ хъарзынэ зэфIагъэкIащ», — жиIащ республикэм и унафэщIым. А къалэн мытыншыр икIи жэуап зыпылъыр гъэзэщIа хъун папщIэ лэжьыгъэм пыщIауэ ягъуэта зэфIэкIыр, апхуэдэу иджыпсту щыIэ IэмалыщIэхэр, абыхэм техническэ Iэмалхэри яхэту, тэмэму къэгъэсэбэпын хуейщ. ЗэIущIэм хэтахэм хэхауэ гу лърагъэтащ «сабийхэм я зэфIэкIхэмрэ щIэныгъэмрэ нэгъэсауэ къагъэсэбэпын папщIэ» щытыкIэ гуапэхэр зэтегъэувэн икIи ткIиягъ хэмылъу школакIуэхэм ябгъэдыхьэн зэрыхуейм.
«Дэ тхузэфIэкI псори длэжьыпхъэщ экзаменхэр зытхэри экзамен къеIызыххэри мыгузавэу, мыгужьейуэ Iуэхум бгъэдэтын папщIэ. Экзаменхэр зэрекIуэкIхэм кIэлъыплъхэр, абыхэм жылагъуэ кIэлъыплъакIуэхэри яхэту, нэмысыфIэу, ауэ хабзэм ткIийуэ тету Iуэхум бгъэдыхьэн хуейщ», — жиIащ КъБР-м и Iэтащхьэм. Экзаменхэр зэIухауэ, хуейхэр кIэлъыплъынымкIэ Iэмалхэр яIэу ирагъэкIуэкIын хуэдэу ахэр къызэрыIахыр республикэ псом къыщагъэлъэгъуэ-фын папщIэ а Iуэхур зи пщэ дэлъ центр къызэгъэпэщыпхъэу КIуэкIуэ Ю. А. къилъытащ. Абы къыхи-гъэщхьэхукIащ курыт еджапIэхэр терроризмэм щыхъумэнымкIэ ведомствэхэр зэрызэдэлажьэр егъэфIэкIуэн, дунейм и щытыкIэнум тещIыхьауэ къызэрымыкIуэ щытыкIэхэр къэмыгъэхъуным елэжьын зэрыхуейр. КъБР-м и Iэтащхьэм къытригъэзэжри жиIащ школхэр къэзыуххэм экзаменхэр тэмэму къеIыхынымкIэ къалэ, район муниципальнэ щIыналъэхэм я Iэтащхьэхэм хэхауэ жэуап зэрахьыр.
КъБР-м и Iэтащхьэмрэ Правительствэмрэ
я пресс-IуэхущIапIэ.
